Wicked Snow เป็นคาเฟ่สัญชาติเกาหลีที่มาเปิดสาขาในประเทศไทยที่โครงการ I’m Park ซึ่งตั้งอยู่บริเวณด้านหลังจุฬาฯ ค่ะ โดยพื้นที่ตั้งจะอยู่ไม่ไกลจากตลาดสามย่านเท่าไหร่นัก บริเวณที่ตั้งร้านอยู่บนชั้น 2 ของโครงการค่ะ ลักษณะการตกแต่งร้านออกแนวคาเฟ่ที่ชินตาในละครเกาหลี มีมุมมุ้งมิ้งแบบผู้ดี ประมาณว่าเป็นนางเอก (หรือไม่ก็นางร้าย) นั่งในร้านสวยๆ ประมาณนั้น

วันนี้ตั้งใจมาชิมบิงซูเป็นพิเศษค่ะ ลองสอบถามก็ได้คำแนะนำว่าควรลองช็อคโกแล็ตบิงซู ตอนแรกก็คิดว่าจะไม่ค่ะ แต่ว่าเชื่อที่ร้านดีกว่า ไหนๆ ก็ไหนๆ เลยสั่งช็อคโกแล็ตบิงซูอย่างที่ว่าเลยก็แล้วกัน ทั้งนี้เมนูบิงซูของทางร้านมีให้เลือก 6 เมนูก็คือช็อคโกแล็ต ชาเขียว มะม่วง เบอร์รี่ นม และถั่วเหลืองค่ะ ทางร้านบอกว่าชาเขียวจะออกรสหวานกว่ารสอื่นค่ะ

ปกติแล้วหลังจากสั่งอาหารและชำระเงินที่เคาน์เตอร์ ทางร้านจะให้อุปกรณ์เรียกให้มารับอาหารกับเราค่ะ แต่วันที่เราไปนั้นเป็นบ่ายอันเงียบสงบ พนักงานก็เลยนำบิงซูมาเสิร์ฟให้ถึงโต๊ะเองเลยค่ะ (อย่างสุภาพมากกกกก ชนิดที่มี ก.ไก่ ห้าสิบตัว) ซึ่งเราเลือกไซส์เล็ก 150 บาท เป็นบิงซูขนาดกินคนเดียวค่ะ ในแก้วบรรจุด้วยน้ำแข็งไสรสช็อคโกแล็ตซึ่งน่าทึ่งมากเลยค่ะ เป็นน้ำแข็งไสที่ดูแห้งมาก เห็นน้ำแข็งเป็นเกล็ดเรียวเล็กเป็นแท่งๆ เลย โรยหน้าและสลับชั้นด้านในด้วยโอรีโอ้บดกรุบกรอบ เคียงด้วยป๊อกกี้ช็อคโกแล็ตกับโอรีโอ้และบราวนี่ เสียดายที่บราวนี่ไม่ค่อยอร่อยเท่าไหร่ค่ะ ถ้าหนึบกว่านี้จะอร่อยมากเลยเชียวแหละ น้ำแข็งไสรสนุ่มมาก คือหน้าตาดูเป็นน้ำแข็งแห้งๆ แต่พอตักก็ละลายในปากและมีรสเป็นช็อคโกแล็ตเบาๆ คือดีค่ะ

แอบมองหาปลั๊กภายในร้าน โต๊ะที่เรานั่งมีปลั๊กให้เสียบชาร์จได้ด้วยนะคะ แต่โต๊ะส่วนใหญ่น่าจะไม่มี ดังนั้นถ้าจะเอางานมาทำก็คงต้องเลือกโต๊ะตัวที่มีปลั๊กค่ะ ภายในร้านเปิดเพลงเกาหลีคลอเบาๆ ชิลดีค่ะ แต่บิงซูแอบแพงไปนิด ราคานี้เพิ่มเงินอีกนิดก็จะได้บิงซูถ้วยใหญ่ของร้านในสยามแล้วล่ะเนอะ จริงๆ อยากลดดาวเหลือสามเนื่องจากราคา แต่ว่าาา ก็มันอร่อย ให้สี่ดาวเหมือนที่ตั้งใจละกันค่ะ
